મારા પાસે એક સરસ કૂતરો હતો જેણે લગભગ 15 વરસ સુધી મને સાથ આપ્યો. એના ગયા પછી મેં કૂતરો ન પાળ્યો. કૂતરો ઘણો સ્નેહશીલ અને સ્વામીભક્ત પ્રાણી છે, જે તમને એકનિષ્ઠ સેવા આપે છે. પરંતુ એ પણ ખૂબ સેવા, સંભાળ અને એકનિષ્ઠતા માંગે છે, જે અમારી વધતી જતી ઉંમર, નાના થતા મકાનો અને વધતા જતાં ખર્ચાઓમાં શક્ય નહોતું. અમે નિર્ણય કર્યો કે મૂંગા અનન્ય સ્વામીભક્ત પ્રાણીને એક પીડાદાયક સ્થિતિમાં રાખવા કરતાં ન રાખવું સારૂં. આપણી પોતાની સુવિધા, સગવડ અને રુચિ માટે એક પ્રાણીને સંતાપમય સ્થિતિ માં રાખવું એ તો પાપ જ કહેવાય. એટલે કૂતરો તો ન રાખ્યો પણ જાણે ક્યાંથી એક બિલાડીનું બચ્ચું અમારા ઘરમાં આવી ચડ્યું ! બિલાડીઓ પહેલા પણ આવતી પણ કદાચ કૂતરાના ડરથી ભાગી જતી. પરંતુ હવે તો ઘર એમના માટે ખુલ્લું હતું. તે અવારનવાર આવવા લાગી અને એક નહીં પણ સાથે બે-ત્રણ બીજી પણ હોય જ. અમને ગમવા લાગ્યું ! વખત જતાં બિલ્લીઓએ બચ્ચાં દેવા માંડ્યા અને વસતી વધવા લાગી. એમના અને કૂતરાઓના આચરણ અને બાહ્યવ્યવહારમાં ઘણો ફરક છે. જો કે બિલ્લીઓ પણ અત્યંત સ્નેહમય પ્રાણી છે. એમની દરેક અદા તથા અંગોનું હલન-ચલન અને એમની ચપલતા જોવા જેવી હોય છે. એમની ચંચલ આંખોમાં ગજબનું આકર્ષણ હોય છે.